Alles wat jy van die Mej. SA 2022-kroning moet weet(Foto: Facebook/Miss SA) Die nuwe Mej. Suid-Afrika word oor minder as twee weke aangewys en die kroningsaand beloof om ŉ skouspelagtige en vermaakbelaaide vertoning te wees, met invloedryke beoordelaars, top-modeontwerpers en ŉ venue wat tot 8 500 mense kan huisves. Hier is wat jy alles oor dié groot aand moet weet: Dié glansryke geleentheid vind heel gepas tydens Vrouemaand plaas, met die wenner wat op 13 Augustus by die SunBet Arena by Time Square in Pretoria gekroon sal word. Dit sal regstreeks op M-Net en Mzansi Magic uitgesaai word en kan ook op die Mej. Suid-Afrika-app gestroom word. Kaartjies vir die finaal kan via die Mej. Suid-Afrika-app en -webwerf, asook by Ticketmaster gekoop word. Algemene toegangskaartjies beloop tussen R250 en R450, terwyl BBP-kaartjies R1 500 kos en ŉ glansryke rooi tapyt én voorafgeleentheidviering insluit. Die top-10-finaliste. (Foto: Verskaf) Die top-10 finaliste, wat die afgelope twee maande meeding om uiteindelik as die nuwe Mej. Suid-Afrika aangewys te word, is Anarzade Omar, Ayanda Thabethe, Itumeleng Parage, Keaoleboga Nkashe, Lebogang Mahlangu, Luvé Meyer, Luyanda Zuma, Ndavi Nokeri, Pearl Ntshehi en Tamsyn Jack. Die bekende aktrise en skrywer Simoné Pretorius was een van die bekendes wat vanjaar in die beoordelaarstoel gesit het om die top-30 asook die top-10 aan te wys. Pretorius het vroeër gesê die lang ure wat dit geneem het om die finaliste te kies, dien as bewys dat dit ŉ sterk groep vroue is wat vanjaar meeding. Devi Sankaree Govender. (Foto: Verskaf) Die beoordelaarspaneel bestaan ​​uit van die land se mees gerespekteerde en invloedrykste persoonlikhede, onder wie Thuli Madonsela, die voormalige Openbare Beskermer, die heersende Mej. Heelal, Harnaaz Sandhu van Indië, die voormalige Mej. Heelal, Zozibini Tunzi (2019), die voormalige Mej. Wêreld, Rolene Strauss (2014), die bekroonde voormalige Carte Blache– ondersoekende joernalis, Devi Sankaree Govender, die sakevrou en Mej. Suid-Afrika 1990, Suzette van der Merwe, asook die akteur en TV-persoonlikheid, Thando Thabethe. Madonsela se raad aan finaliste is om te onthou dat hul uitdagings hulle nie definieer nie. “Jy voel dalk angstig, senuweeagtig, opgewonde, deurmekaar of selfs beswaard, maar God het jou duidelik gekies om hierdie reis met ŉ bepaalde doel te beleef. Wees sterk, moedig, liefdevol, vrygewig en bly selfversekerd en vol wysheid.” Rolene Strauss. (Foto: Verskaf) Sandhu, wat Suid-Afrika vir die eerste keer gaan besoek, sê dit is ŉ kleintyd-droom wat bewaarheid word. “Suid-Afrika was elke jaar ŉ sterk aanspraakmaker by Mej. Heelal en dit is my ware eer om die pragtige jong vroue te ontmoet wat vanjaar om die kroon meeding, asook om hierdie wonderlike land te besoek en sy skoonheid te aanskou.” Govender het op haar beurt gesê dat sy dadelik die aanbod om ŉ beoordelaar te wees, aanvaar het. “Mej. Suid-Afrika is ŉ kragtige leierskapgeleentheid wat ten doel het om jong vroue met ŉ wye reeks vaardighede toe te rus en hul stemme te versterk, sodat selfs wanneer hul bewind verby is, daardie selfde stemme hard en duidelik gehoor kan word.” Sandhu, Tunzi én Thabethe sê dit is belangrik vir finaliste om altyd outentiek en opreg op te tree, terwyl Strauss die belangrikheid van kritiekhantering beklemtoon. Die radio-en-televisiepersoonlikheid, Anele Mdoda. (Foto: Verskaf) Die radio-en-televisiepersoonlikheid, Anele Mdoda, bied vanjaar die program op haar eie aan en sê sy neem die verantwoordelikheid nie ligtelik op nie. Mdoda het al vyf keer as beoordelaar by die Mej. Suid-Afrika-geleentheid gedien en was verlede jaar mede-aanbieder saam met Survivor SA-aanbieder, Nico Panagio. “Ek is baie opgewonde dat ons terug is na ŉ arena met ŉ volle kapasiteit, want ŉ volgepakte arena pas by my energievlakke en motiveer my altyd om net ŉ bietjie harder te werk om te verseker dat almal lekker kuier en die aand regtig geniet.” Finaliste sal in skeppings van die land se top-modeontwerpers geklee wees. William de Beer, ontwerper en eienaar van Willetdesigns Couture in Johannesburg, ontwerp die uitrustings wat die top-10 tydens die openingsreeks sal dra, terwyl Thabooty’s – die onder- en swemklere-handelsmerk wat deur Thabethe besit word – die amptelike borg van die swemklere-reeks is. Casey Jeanne van Morningside in KwaZulu-Natal. (Foto: Verskaf) Casey Jeanne van Morningside in KwaZulu-Natal, die Johannesburg-gebaseerde Georges Malelu, Potchefstroom se Jolandie Fouche en Juan William Aria van Weltevredenpark is verantwoordelik vir die nag se aandrokke en moes skeppings wat deur Suid-Afrikaanse minerale geïnspireer is, optower. Benewens die kroon, sal die nuwe Mej. Suid-Afrika pryse en borgskappe ter waarde van R3 miljoen in die sak steek. Die wenner (of naaswenners) sal ook kans kry om aan twee van die “groot vier” internasionale skoonheidskompetisies, naamlik Mej. Heelal, Mej. Wêreld, Mej. Supranasionaal en Mej. Aarde, deel te neem.